中秋示座客
作者：謝薖
朝代：宋

paragraphs: 去年中秋時，我病起復仆。
苦遭水帝子，百計推不去。
床前客問病，草草壺觴具。
酬献呼稚子，應答煩老嫗。
今年幸强健，佳節欣會遇。
况有座上客，蕭散如鷗鷺。
尊前清興發，豈数青蚊聚。
南山又朝隮，晚雨細如霧。
難追阿連玩，徒咏希逸賦。
陰晴天下同，吾事亦何預。
不須淵有珠，遑恤食無免。
人無百中秋，對月復幾度。
幸逢方外交，姑樂酒中趣。
君看清夜徂，草上已多露。